Page:BL Cotton MS Vitellius A XV.djvu/181

 nas ⁊ eorðan. Ic þe secge he sett feðerum. Sage me hwilc word ærust forðeode ofgodes muðe. Ic þe secge fiat lux & facta lux. Saga me for hwilcum ðingú heofon sẏ gehaten heofon. Ic ðe secge for þon. he be helað eall ꝥ hẏm be ufan bẏð. Saga me hwæt ẏsgod. Ic þe secge. ꝥ ẏs gôd þe ealle ðing on hẏs gewealdum hafað. Saga me on hu fala dagum god geworhte ealle gesceafta. Ic þe secge. on .vi. dægum godgesceop ealle gesceafta. On þam ærostá dæge he gesceop leoht. On þam æfteran dæge. he gesceop þa gesceapu ðe þisne heofon healdað. On þam þriddan dæge. he gesceop sæ ⁊ eorðan. On þam feorðan dæge he gesceop heofones tunglon. ⁊ on ðam .v. dæge. he gesceop fixas ⁊ fugelas. ⁊ ón ðam .vi. dæge he gesceop deor ⁊ nẏtenu. ⁊ Adam. ðone ærostan man. Saga me hwanon wæs âdames nama gesceapen.